**ELŐTERJESZTÉS**

**A Gazdasági és Városstratégiai Bizottság 2017. szeptember 11-i ülésére**

**Javaslat a 3643/1 hrsz.-ú ingatlanra vonatkozó földhasználati jog**

**alapításáról szóló megállapodás jóváhagyására**

Tájékoztatom a Tisztelt Bizottságot, hogy a 12/2017.(ll.2.) Kgy. sz. határozatában foglaltak szerint a Közgyűlés felkérte a Haladás Sportkomplexum Fejlesztő Nonprofit Kft. ügyvezetőjét, hogy a Haladás Labdarúgó Stadion és Multifunkcionális Sportcsarnok beruházás kapcsán a földtulajdonos Önkormányzat és az építtető Haladás Sportkomplexum Fejlesztő Nonprofit Kft. közötti, a ráépítéssel kapcsolatos tulajdoni viszonyok rendezése érdekében szükséges megállapodás tervezetét dolgozza ki, és terjessze a Közgyűlés szeptemberi ülése elé.

A beruházás a szombathelyi 3643/1 hrsz-ú ingatlanon valósul meg, ami Szombathely Megyei Jogú Város kizárólagos tulajdonában áll, a beruházás építtetője pedig a Kft., akinek a tulajdonában kerülnek az ingatlanon megépített felépítmények, tehát ráépítés révén idegen tulajdonon építkezik a társaság. A Polgári Törvénykönyvről szóló 2013. évi V. törvény értelmében a felek megállapodása alapján az épület és a föld tulajdonosa elválhat egymástól. Az ingatlan tulajdonosának rendelkezése alapján a földet és a rajta álló épületet önálló ingatlanokként lehet bejegyezni be az ingatlan-nyilvántartásba. Amennyiben a földtulajdonos és az épület tulajdonosa az épület létesítésével és a föld használatával kapcsolatos jogaikat és kötelezettségeiket szerződésben szabályozzák, a szerződés harmadik személlyel szemben akkor hatályos, ha azt az ingatlan-nyilvántartásba feljegyezték.

A Közgyűlés fent hivatkozott döntésének, valamint a Ptk. szabályainak megfelelően a Haladás Sportkomplexum Fejlesztő Nonprofit Kft. ügyvezetője a tulajdonjog elismeréséről és földhasználati jog alapításáról szóló megállapodás tervezetét és az épületfeltüntetést tartalmazó vázrajzot elkészíttette, amely a jelen előterjesztés melléklete.

Javaslom, amennyiben a változási vázrajz módosítása válik szükségessé, hogy Gazdasági és Városstratégiai Bizottság kerüljön felhatalmazásra annak jóváhagyására.

Kérem a Tisztelt Bizottságot, hogy az előterjesztést megtárgyalni, és a határozati javaslatot elfogadni szíveskedjenek.

Szombathely, 2017. szeptember 8.

**/: Dr. Puskás Tivadar :/**

**Határozati javaslat**

**…./2017. (IX. 11.) GVB. számú határozat**

A Bizottság javasolja a Közgyűlésnek, hogy a Haladás Sportkomplexum Fejlesztő Nonprofit Kft. valamint Szombathely Megyei Jogú Város Önkormányzata között kötendő a 3643/1 helyrajzi számú ingatlanon megvalósuló labdarúgó stadion és multifunkcionális sportcsarnok tulajdoni viszonyainak rendezése érdekében az előterjesztés mellékletét képező „Tulajdonjog elismeréséről és földhasználati jog alapításáról” szóló megállapodást jóváhagyja.

**Felelős:** Lendvai Ferenc, a Gazdasági és Városstratégiai Bizottság elnöke

(végrehajtásért: Lakézi Gábor, a Városüzemeltetési Osztály vezetője)

**Határidő**: azonnal